|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2025. június 16-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2025. június 16., 15 óra 00 perc** |
| **Jegyzőkönyv-****vezető:** | **Szücs Péter** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Dr. Koncz Gabriella r. ezredes** | **-** | a Bizottság tagja |
|  | **Dr. Stánitz Éva**  | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | képviselő, a Bizottság tagja |
|  | **Horváth Zoltán** | **jelen** | a Bizottság tagja |
|  | **Koczka Tibor** | **jelen** | a Bizottság tagja |
|  | **Kovács László** | **-** | a Bizottság tagja  |
|  | **Lutor Katalin** | **jelen** | a Bizottság tagja |
|  | **Márovics Pál**  | **-** | a Bizottság tagja |
|  | **Németh Krisztián** | **jelen** | a Bizottság tagja |
|  | **Osztrosits Ákos** | **jelen** | a Bizottság tagja |
|  | **Tóth Roland** | **jelen** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester** | **-** |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | **-** | 4. sz. választókerület képviselője |
|  | **Dr. Károlyi Ákos jegyző** | **-** |  |
|  | **Babicsné Dr. Tőke Erzsébet aljegyző** | **-** |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Városrendészet |
|  | **Dr. Gyuráczné Dr. Speier Anikó osztályvezető** | **-** | SZMJV PH Városüzemeltetési és Városfejlesztési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális Iroda |
|  | **Bokányi Adrienn tanácsnok** | **-** | 2. sz. választókerület képviselője |
|  | **Kiss Viktória** **védelmi ügyintéző** | **-** | SZMJV PH Hatósági Osztály |
|  | **Szücs Péter hatósági ellenőr** | **jelen** | SZMJV PH Hatósági Osztály, Általános Hatósági Iroda |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésén megjelenteket, az ülést 15 óra 00 perckor megnyitja. Megállapítja, hogy a Bizottság határozatképes, mivel a 17 főből 13 fő jelen van. Lutor Katalin, a Bizottság tagja jelezte, hogy később fog érkezni, illetve a hiányzó tagok jelezték neki, hogy nem tudnak részt venni az ülésen. A jegyzőkönyvet Szücs Péter vezeti, hitelesítésére felkéri Balogh Tibor tagot, erről szavazniuk nem szükséges.

**Balogh Tibor, a Bizottság tagja:** Vállalja.

**Kelemen Krisztián képviselő, a Bizottság elnöke:** A napirendi pontokhoz elektronikusan megküldésre kerültek az előterjesztések. Az elektronikusan kiküldött napirendi pontokat, összesen 4-et fognak tárgyalni. Felteszi, van-e esetleg kérdés, észrevétel, javaslat? Nem volt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta**:*

**42/2025. (VI.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2025. június 16-i ülésének napirendjét az alábbiak szerint fogadta el:

**Nyilvános ülés:**

**1./** **Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(szóbeli előterjesztés)*

 **Előadó:** Kelemen Krisztián, a Bizottság elnöke

**2./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Dr. László Győző alpolgármester, az 1. sz. vk. képviselője

 Bokányi Adrienn tanácsnok, a 2. sz. vk. képviselője

 Horváth Soma alpolgármester, a 4. sz. vk. képviselője

**3./ Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**4./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

*15 óra 01 perckor megérkezett Lutor Katalin, a Bizottság tagja, ezzel a jelen lévő bizottsági tagok száma* ***14 főre*** *változott.*

**1./ Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(szóbeli előterjesztés)*

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Felkéri Dr. Holler Péter osztályvezetőt, hogy ismertesse a Bizottság tagjai számára a beérkező pályázatokat.

**Dr. Holler Péter, a Hatósági Osztály vezetője:** Ezen a költségvetési tételsoron 1.000.000,- Ft áll rendelkezésre, amely az előző bizottsági ülésen elhangzottak szerint úgy kerül megosztásra, hogy 500.000,- Ft a rendőrség és 500.000,- Ft a katasztrófavédelem részére áll rendelkezésre. A katasztrófavédelem részéről az 500.000,- Ft elköltése kapcsán – a Vas Vármegyei Katasztrófavédelmi Igazgatóság Szombathelyi Katasztrófavédelmi Kirendeltsége – a készenléti szolgálat által használt gépjárművek, szakfelszerelések tisztítására használt forró vizes gépi mosó berendezését szeretné felújítani, illetve füstérzékelők beszerzését végezné el, illetve ezek kerültek megjelölésre, amire be is érkezett a kérelem. A rendőrségtől pedig előzetes érdeklődések, jelzések alapján hivatalos kérelem nem jutott el hozzá, de egy projektor beszerzése lenne az, amit 500.000,- Ft-ból szeretne megvalósítani a rendőrség. Mivel szóbeli előterjesztés, ezért szeretné felolvasni a határozati javaslatot. A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és az önkormányzat 2025. évi költségvetéséről szóló 4/2025. (II.28.) önkormányzati rendelet13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsor terhére javasolja a polgármesternek, hogy az imént ismertetettek szerint felosztott támogatási összegeket biztosítsa.

**Egyed László tű. alezredes, a Bizottság tagja:** A gépjárművek erős igénybevétele főleg a terepen történő használat és a nyári időszakban bekövetkező – várhatóan több – szabadtéri tűzeset miatt fokozott mértékű, ezért a tisztításukhoz szeretnék igénybe venni a – köznyelvben – magasnyomású gőzborotvának hívott takarítógépet. Két ilyen eszközzel is rendelkeznek, de mindkettő meghibásodott. Ezért szeretnék legalább az egyik eszközt megjavítani. Amiről beszél, az egy „Kärcher” márkájú, jó minőségű gép, amely a rendkívül erős igénybevétel miatt elromlott. Ennek a gépnek a javítására szeretnék ezt az összeget igénybe venni, hogy utána újból a gépjárművek tisztítására tudják használni. Csak tájékoztatásképp mondja el, hogy a Vas Vármegyei Katasztrófavédelmi Igazgatóság Szombathelyi Katasztrófavédelmi Kirendeltség nem önálló költségvetésű intézmény, ezért a Vas Vármegyei Katasztrófavédelmi Igazgatóság tudja benyújtani ezeket a pályázatokat. Ezen a szervezeten belül a Szombathelyi Katasztrófavédelmi Kirendeltség egyik szerves egysége, a Szombathelyi Hivatásos Tűzoltó-parancsnokság az, ahol ez az eszköz használatba fog kerülni.

**Verasztó István r. alezredes, a Bizottság tagja:** A rendőrségtől a pályázat még nem érkezett be, annyit tud, hogy egy húsz éves projektor hibásodott meg, ami nem javítható. A kapitány asszony ennek az eszköznek a pótlására kérte az összeg felhasználását. Értelemszerűen határidőn belül be fogják nyújtani a pályázatot.

**Kelemen Krisztián képviselő, a Bizottság elnöke:** Felteszi, van-e esetleg kérdés, észrevétel, javaslat? Nem volt. Mindkét pályázat kapcsán egyben fognak szavazni a határozati javaslatról. Szavazásra teszi fel, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**43/2025. (VI.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és az önkormányzat 2025. évi költségvetéséről szóló 4/2025. (II.28.) önkormányzati rendelet13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsor terhére javasolja a polgármesternek, hogy az alábbi támogatási összeget biztosítsa:

1. A Vas Vármegyei Katasztrófavédelmi Igazgatóság Szombathely Katasztrófavédelmi Kirendeltség részére a készenléti állománya által használt gépjárművek, szakfelszerelések tisztítására használt forró vizes gépi mosó berendezés felújítására, valamint füstérzékelők beszerzésére 500.000,- Ft értékben.
2. Vas Vármegyei Rendőr-főkapitányság részére projektor beszerzésére 500.000,- Ft értékben.

**Felelős:** Dr. Nemény András polgármester

 Dr. Horváth Attila alpolgármester

Kelemen Krisztián, a Bizottság elnöke

 (A végrehajtás előkészítéséért:

 Dr. Holler Péter, a Hatósági Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**2./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Dr. László Győző alpolgármester, az 1. sz. vk. képviselője

 Bokányi Adrienn tanácsnok, 2. sz. vk. képviselője

 Horváth Soma alpolgármester, a 4. sz. vk. képviselője

**Bonti Tamás, a Kommunális Iroda vezetője:** Négy helyszínnel készültek, amelyek közül az egyik a Váci Mihály utca 2-4. számnál a garázssorok előtt kihelyezésre került „Megállni tilos” táblához kapcsolódik. Ennek az volt az apropója, hogy egy baleset miatt a mentőszolgálat nem tudta megközelíteni a Váci Mihály utca 6. szám alatt található épületet, amely egyébként semmilyen úton nem megközelíthető. Ez érdekes is és a közeljövőben gondolkodni kell majd egy oda vezető út kialakításán, mivel csak zöldterületen át, illetve járdáról lehet az épületet megközelíteni.

A másik kettő változás pedig szorosan összefügg egymással. Itt volt lakossági fórum is, amelyen Dr. László Győző alpolgármesterrel és Ágoston Sándorral, a Városrendészet irodavezetőjével vett részt. Az Öntő utcában lakók részéről felmerült a kérés, hogy egy 40 km/h-s sebességkorlátozás kerüljön bevezetésre, hogy az ott száguldozó gépjárműveket ez visszalassítsa. Ennek a kérésnek eleget is tettek. Viszont azon a területen a kihelyezett táblák utasításai sem voltak egyértelműek: az egyik irányba az volt kiírva, hogy 10 tonna alatti gépjárművek és célforgalom engedélyezve, míg a másik irányban 7,5 tonna súlykorlátozást, célforgalom kivételével jelzett a tábla. A két tábla nem „üti” egymást, de forgalombiztonsági szempontból egységesnek és mindenki számára egyértelműnek kell lennie, ezért a 7,5 tonna súlykorlátozás helyett 7,5 tonna tehergépjármű korlátozó táblára lett kicserélve. Jelzi, hogy igazából, ez egy technikai csere lesz. Még annyit fűzne hozzá, hogy az Öntő utcában – a mai napon – két pontra is került ki forgalomszámláló szenzor, amelyekkel egy hónapon keresztül monitorozni fogják a forgalmat, és ha szükséges bármilyen beavatkozás, azt meg fogják tenni. A szenzorok nem csak a gépjárművek számát, hanem az átlagsebességet és az éjszakai forgalmat is mérni fogják.

A negyedik pontban szereplő Garai János utca teljes szakaszának egyirányúsításával kapcsolatban jelzi, hogy itt szintén egy lakossági fórumon vett részt Bokányi Adrienn képviselő asszonnyal, ahol elhangzott a lakók igénye, és a SZOVA Zrt. is jelezte feléjük, hogy a szemétszállítás nehézkes, ezért célszerű lenne csak ennek az utcának az egyirányúsítása. A jelenlévő lakók egységesen egyetértettek abban a kérdésben, hogy a Garai János utca legyen egyirányú és vállalták azt is, hogy így két irányból nem lesz megközelíthető az utca, csak hosszabb távon. A kérésük az volt csupán, hogy hat hónap elteltével vizsgálják felül, hogy ez megfelelő döntés volt-e. Leszögezi, hogy egyébként több esetben is megcsinálták már, hogy hat hónap után felülvizsgálták az egyirányúsításokat. Szerinte ennek van létjogosultsága, és ez a hozzáfűzött reményeiket is beváltotta.

**Bercse László r. alezredes, a Bizottság tagja:** Egyeztetett Bonti Tamással, mielőtt bekerült volna a Bizottság elé az előterjesztés. Kiment megnézni az Öntő-Maros-Saághy utcák és a környező kis utcák forgalmi rendjét. Azt tapasztalta, hogy ott mindenféle táblával lehetett találkozni: behajtani tilos, kivéve célforgalom, 5 tonnás és 10 tonnás tábla, a Metro áruháznál 20 tonnás tábla is került kihelyezésre. Megpróbálta értelmezni azt, hogy mi volt a céljuk a táblákat kihelyező személyeknek. Azt tapasztalta, hogy korábban a nyugati városrészt szigorúbban figyelték, mint a keleti városrészt. Úgy véli, hogy célszerűbb lenne ezt egységesíteni. Lemodellezte azt, hogy ha valaki behajt egy bizonyos össztömegű gépjárművel valahol, akkor nem tudja, hogy hol hajthat ki, olyan tiltások kerültek kihelyezésre. Ez van, ha teljesen szabályszerűen nézi.

**Dr. Stánitz Éva, a Bizottság tagja:** Nem a kérdés szakértője, csak az Öntő utcában rendszeresen közlekedő személy. Nem tudja, hogy felvetésnek megállja-e a helyét, de az Öntő utcánál, ahogy a Metro áruház felől kanyarodik be, a jobb oldalon teljes hosszában parkoló gépjárművek vannak. Elfér ott három gépjármű is egymás mellett, és ha szabad hely van, akkor oda egy gépjármű mindig besorol, vagy aki egyenesen vagy jobbra kanyarodik, az utca végén figyel. Viszont nem mindenki engedi el az amúgy akadálytalanul menő autóst. Kérdezi, hogy ennek elkerülése miatt nem lehetne-e valamiféle parkolási korlátozás? Szerinte többnyire azok parkolnak oda, akik ott laknak. Kertes házak vannak és valamiféle behajtás biztos engedélyezett. Talán lehetne szelektálni, hogy aki ott lakik, csak az hajtson be. Leszögezi, hogy csak a kellően intelligens közlekedőknek köszönhető, hogy ott még baj nem történt.

**Bonti Tamás, a Kommunális Iroda vezetője:** Elhangzott már korábban ez a felvetés. Az utca egyik oldalán tiltva van a parkolás, ezért lehet haladni. Viszont a másik oldalán nem csak az ott lakók, hanem üres parkoló esetén a velük szemben lakók is beparkolnak. Jelenleg 4-6 ingatlanról tudnak, ahová nem tudnak beállni a gépjárművekkel. Ők kényszerhelyzetben vannak, és csak úgy tudnának bejutni, ha átalakítanák a bejárójukat, kerítésüket, mivel családi házas övezetről van szó. Itt is felvetődött az egyirányúsítás kérdése, illetve az is, hogy tiltásra kerüljön mindkét oldalon a parkolás. Ez lenne nyilván a célravezető, de ez kavarná a legnagyobb vihart is. Ezt egyébként helyből elutasították, ahogy az egyirányúsítást is, mivel az a Maros utca és a 11-es huszár út közötti szakaszra vonatkozna. Egy ilyen széles és forgalmas utcát nem szoktak egyirányúsítani úgy, hogy annak nincs egy „párja”. Amennyiben a Saághy utca lenne a másik egyirányú utca, akkor a Maros utcában még nagyobb forgalom lenne. Hivatalosan a Szófia utcát kellene egyirányúsítani, de két 8 méter széles utcával ezt nem lehet megcsinálni. A lakók elmondták neki, hogy azért parkolnak a Maros utcában, mert ők ezzel próbálják lassítani a forgalmat. Szerintük van, aki 70-80 km/h-s sebességgel száguld az utcában, ahol ez az átlagsebesség. Ez ki fog majd derülni, mivel kihelyezték a mérőeszközöket. Ő meglepődött ezen, mivel a Minerva-lakóparkban lakik, és sokszor megfordul a Maros utcában, de ott 40 km/h-nál több sebességgel még nem tudott menni. Amikor úgy volt, hogy tiltásra kerül az utca mindkét oldalán a parkolás, akkor több ellenérv is előkerült a lakók részéről: nem tud bemenni a gépjárművel, több gépjárműve is van, a családból többen változó időpontokban mennének dolgozni. Abban egyeztek meg, hogy marad a 40 km/h-s sebességkorlátozás és a forgalomszámláló eszköz adatai alapján eldöntik, hogy milyen beavatkozásra lesz szükség.

**Dr. Stánitz Éva, a Bizottság tagja:** Köszöni a választ és jelzi, hogy nem tudott arról, hogy a probléma kapcsán lakossági fórumot is tartottak. Az elmondottakból látja, hogy ez valóban problémás helyzet.

**Kelemen Krisztián képviselő, a Bizottság elnöke:** Tájékoztatja a Bizottságot, hogy valóban volt lakossági fórum és a Városüzemeltetési és Városfejlesztési Osztály felmérte a helyzetet a Városrendészettel együtt. A jelenlegi helyzetben a sebességlassítás merült fel, és ő is úgy gondolja, hogy 40 km/h-nál nagyobb sebességgel ott nem nagyon lehet haladni, mert óvatosnak kell lenni. Ahogy a határozati javaslatban is szerepel, mind a négy helyszín kapcsán egyben teszi fel szavazásra a javaslatot. Kéri, hogy aki egyetért, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:*

**44/2025. (VI.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a Váci Mihály utca 2-4. számú lakóházak mögött megállási korlátozás kerüljön bevezetésre.
2. A Bizottság javasolja, hogy az Öntő utca teljes szakaszán 40 km/h sebességkorlátozás kerüljön bevezetésre.
3. A Bizottság javasolja az Öntő utca – Maros utca kereszteződésében, valamint a Metros körforgalomból a Saághy István utca felé történő kihajtónál a 7,5 tonna súlykorlátozó táblák cseréjét „7,5 tonna tehergépjárművel behajtani tilos” jelzőtáblára, valamint a „Kivéve célforgalom” kiegészítő jelzőtáblák pótlását.
4. A Bizottság javasolja, hogy a Garai János utcában egyirányú forgalomi rend kerüljön bevezetésre a Semmelweis Ignác utca irányából az Eötvös Loránd utca irányába. A forgalmi rend változás tapasztalatait 6 hónap próbaidőszak után felülvizsgálni szükséges.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a Bizottság elnöke

(a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** a VISB 2025. június 17-i ülése

**3./ Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**Kelemen Krisztián képviselő, a Bizottság elnöke:** Mivel Dr. Koncz Gabriella r. ezredes, kapitányságvezető, a Bizottság tagja nincs jelen, felkéri Verasztó István r. alezredest, a Közrendvédelmi Osztály vezetőjét, hogy Kapitány Asszony helyett tájékoztassa a Bizottságot az elmúlt időszak rendőri intézkedéseiről.

**Verasztó István r. alezredes, a Bizottság tagja:** Szerencsére nagyobb jelentőségű dolgokról nem tud beszámolni. Az elmúlt időszakban viszonylag csendesebbek voltak a hétköznapok. A rendezvénybiztosításokkal kapcsolatosan – az előző bizottsági ülés előtt – a kosárlabda és labdarúgó mérkőzések biztosításai befejeződtek. Megjegyzi, hogy az utolsó biztosítás a szolnoki kosárlabdacsapat vendégjátéka kapcsán is rendben megtörtént, bár úgy tudja, hogy ennek Szombathelyen nem nagyon örültek. A mérkőzés biztosítási része rendben lezajlott. Azóta voltak motoros felvonulások a városban, amelyek eseménytelenül lezajlottak, de ezeken kívül semmi kiemelkedő esemény nem történt. Pénteken volt egy gyülekezési törvény hatálya alá tartozó rendezvény az Ezredévi Parkban, ahol már voltak események. Itt voltak már olyan indulatok, mint egy átlagos sporteseményen, de itt is tudták biztosítani azokat az intézkedéseket, amelyeket a rendezvény biztonsága megkövetelt.

Szerinte, ami a közvéleményt jobban érdeklő ügy, az a két roma család között két évvel ezelőtt kezdődő vita, amely később több garázdaságba is torkollott. Ebben a vitában több helyszín is érintve volt, úgy, mint a kórház, Söpte, és a Fő tér. Ennek az ügynek az elsőfokú lezárása 2025. június 24-25-én lesz a bíróságon, ahol szintén biztosítani fognak. A héten még lesz egy Szentivánéji Vígasságok elnevezésű rendezvénnyel kapcsolatos biztosításuk, ami egy nagy szombathelyi búcsú. Ezzel kapcsolatban sok látogatóra és jó időre is számítanak.

Bűncselekmények vonatkozásában – szerencsére – szintén nem tud nagy jelentőségű eseményekről beszámolni. A magas bűncselekményszámok nagyobb része a Delta program miatt, vagyis a kábítószeres bűncselekmények miatt van. Az online térben elkövetett csalások száma is növekedik. Van egy folyamatban lévő ügy, amiről jelenleg tájékoztatás nem tud adni. Halált okozó testi sértés cselekményeként indult egy eset a Nagy László utcában, de ez még nem tisztázott. Az elhunyt személy felboncolását követően tudják majd megállapítani, hogy miként indítsák meg az eljárást. A feltételezett elkövető jelenleg elő van állítva, de a boncolásig még nem tudják, hogy mi lesz a további sorsa.

Amiről még tájékoztatni szeretné a Bizottságot, az nem más, minthogy a hétvégétől szigorúbb szabályozás várható a kábítószer-ellenes törvény módosítása miatt. Erről bizonyára mindenki tud és hallott is az elmúlt időszakban és megfelelő mennyiségű információval rendelkezik a téma kapcsán. Egy-két dologról ezzel kapcsolatban beszámol, a teljesség igénye nélkül. Vasárnaptól a kábítószer-kereskedésben tetten ért személyek vagyonát a rendőrség elkobozhatja. Ám nem csak a vagyonát, hanem azt is, ami a kábítószer kereskedelmével kapcsolatba hozható. Gondol itt nagy értékű gépjárműre, vagy ingatlanra, vagy bármi másra, ami a kábítószer-kereskedelem helyszínéül szolgál. Az eltereléses eljárások is szigorodtak, mivel eddig csak egy névleges eljárás volt, amely kapcsán a személy vállalt párórás elterelést és nagyjából mentesült a büntetőjogi felelősség alól. A jövőben ez úgy változik, hogy ha valakit kábítószer fogyasztásán érnek tetten, illetve a kábítószer fogyasztását ellenőrző tesztje pozitív lesz, akkor az elterelést csak úgy vállalhatja, ha hetente egy alkalommal megjelenik a rendőr-kapitányságon egy drogteszten. Amennyiben ez a drogteszt pozitív lesz, akkor a személy további sorsáról az ügyészség dönt majd és abban az esetben is, ha nem jelenik meg a drogteszten. Mindenki számára látható, hogy itt komoly szigorítások vannak. Kábítószer-fogyasztóként úgy lehet megúszni a büntetőjogi felelősségre vonást, ha az illető a kereskedő vonatkozásában olyan információkat hoz a rendőrség tudomására, amelyek alapján ő mentesülhet a további büntetőjogi felelősségre vonás alól. Vannak még bizonyos változások, mert például a rendőrségi törvényt is módosították ezzel kapcsolatosan. Van egy 72 órás közbiztonsági őrizet, amiről még pontosabban nem tudnak semmit. Azokra a személyekre fog ez vonatkozni, akik ön- és közveszélyesek, de se bűncselekményt, se szabálysértést nem követnek el. Őket tehát a rendőrség 72 órára őrizetbe veheti, azt az ön- és közveszélyes személyt, aki a magatartásával sem bűncselekményt, sem szabálysértést nem követett el. Még ki fogja forrni magát ez a történet. Az elkövetkezendő időszakban biztos lesznek majd realizálások és biztos lesznek még olyan „kábítószerakciók”, amelyek országos nyilvánosságot fognak kapni. Ezek mind Szombathely városában, mind országos viszonylatban lesznek. Röviden ennyit szeretett volna mondani, de ha volnának kérdések, arra válaszol.

**Kelemen Krisztián képviselő, a Bizottság elnöke:** Köszöni a tájékoztatást. Örömmel várja és drukkol a kábítószer-kereskedők felszámolásához. Köszöni a rendőrség munkáját. Látja, hogy hatékonyan működik a rendőrség. Egy üggyel kapcsolatban beszélgettek az elmúlt időszakban, amit Kapitány Asszonynak is említett. A jó idő beköszöntével ismét megjelentek a „vadmotorosok” és a lakosság várja a rendőrség fellépését. Tehát a hosszasan – este 10 órától hajnalig – a motorjukat bőgető és a Petőfi-Kőszegi-Széchenyi-Szily utcákon köröző motorosok elleni fellépést. Megkérdezi, hogy van-e esetleg ezzel kapcsolatban valami fejlemény?

**Bercse László r. alezredes, a Bizottság tagja:** Már készültek ellenőrzésekre tervek. Havi szinten, megfelelő rendszerességgel fognak ellenőrizni. Felvették a kapcsolatot az osztályvezető asszonnyal és az előző évekhez hasonlóan a műszaki szakemberek a mérőműszerekkel ki fognak menni és elkezdik a segédmotor-kerékpárok, motorkerékpárok, átalakított személygépjárművek ellenőrzését. Ha indokolt, visszarendelik őket műszaki vizsgára és megindítják a megfelelő eljárásokat az átalakítások miatt.

**Kelemen Krisztián képviselő, a Bizottság elnöke:** Köszöni a tájékoztatást. Szerinte többször elhangzott már, hogy itt Szombathelyen vagy az országban nem annyira unikális dolog ez. Más városok kapcsán is olvasta, hogy a jó idő beköszöntével a fiatalok felpattannak az átalakított kipufogóval rendelkező motorokra és köröznek. Ezzel persze bosszantva a város lakosságát és gátolva a pihenéshez való jogukat. Több jelzést kapott ő is az elmúlt időszakban. A belvárosban nyitott ablak mellett nem tudnak pihenni a motorosok miatt.

**Verasztó István r. alezredes, a Bizottság tagja:** Kiegészíti az elhangzottakat azzal, hogy ők is tudnak olyan 50 köbcentis átalakított motorokról, amikkel csak egy kerékkel tudnak közlekedni a tulajdonosaik a városban. A Petőfi és Rohonci utcákban is látták a motorosokat, de nagyon nehéz megfogni őket. Gépjárművel szinte lehetetlen is, mivel rengeteg utca van Szombathelyen és a motorosok helyi lakosok, aki ismerik a környéket. Abba pedig senki nem akar belemenni, hogy olyan súlyú baleset történjen, amely a cselekménnyel nem arányos. Még annyit szeretne mondani, hogy volt egy facebook-os megosztás húsvéthétfőn, amely szerint az egyik iskolában tanító hölgyet – futás közben – gyermekek zaklattak. A hölgyet annyira sokkolta az eset, hogy nem tett rendőrségi feljelentést. A facebook-on megoszotta ezt történetként és ebből most hivatalból indult eljárás, aminek utána is nézett. Feljelentés kiegészítésre fogják behívni a hölgyet a rendőrségre. Remélik, hogy elmondja majd, hogy milyen jellegű volt a cselekmény, és ennek megfelelően indul el majd a nyomozás az ügyben. Nem gondolja, hogy ez az eset köthető az elmúlt időszakban észlelt fiatalkorúak csoportjához. Annak a csoportnak a nagy része vagy előzetes letartóztatásban van, vagy Ikerváron vannak gyermekotthonban. Tehát valószínűsíti, hogy ez egy teljesen új „brigád” lehet, akik nem is biztos, hogy mindig össze vannak verődve. Nem hallottak ezen kívül hasonló cselekményekről és ő maga sem olvasott olyan posztot, amin valaki hasonló jellegű problémát osztott volna meg. Megpróbálják kivizsgálni a szóban forgó esetet.

**Kelemen Krisztián képviselő, a Bizottság elnöke:** Köszöni a tájékoztatást. Felteszi, van-e esetleg kérdés, észrevétel? Nem volt, szavazásra teszi fel a tájékoztatás elfogadását, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**45/2025. (VI.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta és az ülésen elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**4./ Különfélék**

**Előadó:** Kelemen Krisztián, a Bizottság elnöke

**Balogh Tibor, a Bizottság tagja:** Szeretné megköszönni a víztoronynál, a KRESZ Parkban szervezett rendőrségi napot. Szerinte a gyermekek és a felnőttek nagyon élvezték a programokat. Nagyon tetszett neki, ahogy a mentés folyamatában a rendőrök a katasztrófavédelemmel és a mentőkkel dolgoztak össze. Úgy gondolja, hogy nem lenne az állománnyal probléma, ha az a sok gyermek, akik a katasztrófavédelem, a mentők és rendőrség szakemberei mellett álltak, később ott kezdenék meg a hivatásukat. Meglátása szerint jó volna, ha sűrűbben lenne ilyen rendezvény. Tudja, hogy ez pénzkérdés, de jó volt látnia, ahogy a gyermekek az elsősegélynyújtás kapcsán lelkesen, szívesen jöttek. Még egyszer megköszöni a rendezvény megszervezését. Azért is mondta ezt el, mert kevesen vettek részt ebből a körből a rendezvényen, ahol jó idő is volt.

**Kelemen Krisztián képviselő, a Bizottság elnöke:** Köszöni a hozzászólást. Ő is szívesen megy ilyen rendezvényre, mert több barátjával is tud ott beszélgetni. Például Balogh Tiborral, Egyed Lászlóval, Vida Tamással, Bercse Lászlóval. Szerinte is jó volt a rendezvény, ahol Márovics Pál is részt vett és összejöttek az emberek. Meglátása szerint a gyermekek is jól érezték magukat és az idő is jó volt. Úgy véli, hogy ez mindig egy hálás munka és egy szuper rendezvény a városban. Köszöni ő is a rendezvény megszervezését.

**Ágoston Sándor, a Városrendészet irodavezetője:** Szeretné tájékoztatni a Bizottság tagjait, hogy rendőrségi megkeresésre, de egyébként többéves múltra visszanyúló együttműködés kezdődött el a Közrendvédelmi Osztállyal, illetve ezen belül is a Belvárosi Rendőrőrs állományával. Ez azt jelenti, hogy a Belvárosi Rendőrőrs parancsnokával való egyeztetést követően június hónapban három közös vegyes járőrszolgálatot láttak el a kollégái. Ezt sikerült megemelni július hónapra öt közös vegyes szolgálatra. Eddig is volt közös vegyes szolgálatuk a rendőrséggel a térfigyelő ügyeleti szolgálatnál, de ez most kiegészül egy olyan belvárosi megerősített járőrpárral, ahol egy közterület-felügyelő és egy közrendvédelmi járőr – a rendőrség részéről – klasszikus vegyesjárőr-szolgálatot fog ellátni gyalogosan. Az osztályvezető úrral és a Belvárosi Rendőrőrs parancsnokával megegyezett abban, hogy a frekventált gócpont kizárólagosan a belváros, a Fő tér és a környező utcák, illetve a Savaria-tömbbelső lehetnek. Úgy gondolja, hogy az elsődleges visszajelzések a lakosság és a járőrök részéről pozitívak és a szolgálatok számának emelését, fokozását kérik. Az első három szolgálat próbaként zajlott le, mert osztályvezető úrral abban állapodtak meg, hogy megnézik, hogy miként mennek végbe. Nagyon sok időt tudnak a terepen lenni a járőrök. Technikai részletekbe nem akar belemenni, nehogy olyan hibákba essenek, hogy akár a rendőrség, akár a Városrendészet ügyelet, kiküldi a járőröket a belvárosi részről az oladi városrészre. Ténylegesen és kizárólagosan egy olyan járőrkörzet kialakításában gondolkodtak, amely a belváros lakóinak, illetve a turisztikai okok miatt ide látogatóknak a biztonságérzetét elő fogja segíteni. Abban az esetben, ha lakossági bejelentések érkeznének be, akkor a reagálási idők is lerövidülhetnek, mind a rendőrség, mind a Városrendészet részéről. Köszöni osztályvezető úrnak a megkeresést és az együttműködést, amelynek az a folyamodványa, hogy minden hónapban egy közös, vezetői szintű szolgálatértékelő elemzést fognak végrehajtani. Ezeken átbeszélésre kerülnek majd, hogy min kell javítani, fokozni mind jelenlétben, mind az intézkedések számában.

**Kelemen Krisztián képviselő, a Bizottság elnöke:** Köszöni szépen a hozzászólást és az együttműködést. Tájékoztatja a Bizottság tagjait, hogy a következő, rendes bizottsági ülés valószínűleg szeptember végén lesz, hacsak nem történik olyan rendkívüli esemény, amely miatt rendkívüli bizottsági ülést kell összehívni. Reméli, hogy nyugodt nyara lesz mindenkinek. Köszöni a mai és az előző féléves munkáját mindenkinek és jó nyaralást kíván. A nyilvános ülést 15 óra 32 perckor lezárja.

*Jegyzőkönyv lezárva, 15 óra 32 perckor.*

**k.m.f.**

 **(: Kelemen Krisztián:) (: Balogh Tibor :)**

 **a Bizottság elnöke a Bizottság tagja**